## Pravilnik o uvjetima za davanje ovlaštenja pravnim osobama za ovjeravanje medicinskih injekcijskih štrcaljki

### NN 86/2006 (28.7.2006.), Pravilnik o uvjetima za davanje ovlaštenja pravnim osobama za ovjeravanje medicinskih injekcijskih štrcaljki

# DRŽAVNI ZAVOD ZA MJERITELJSTVO

**2050**

Na temelju članka 41. stavak 4. i članka 46. stavak 3. Zakona o mjeriteljstvu
(»Narodne novine«, br. 163/03.), ravnatelj Državnog zavoda za mjeriteljstvo
donosi

## PRAVILNIK

### O UVJETIMA ZA DAVANJE OVLAŠTENJA PRAVNIM OSOBAMA ZA OVJERAVANJE MEDICINSKIH INJEKCIJSKIH ŠTRCALJKI

I. OPĆE ODREDBE

Članak 1.

Ovim se pravilnikom propisuju uvjeti koje moraju ispunjavati pravne osobe za
dobivanje ovlaštenja za ovjeravanje medicinskih injekcijskih štrcaljki.

Članak 2.

Ovlaštene pravne osobe, u smislu ovoga pravilnika, ovjeravaju medicinske
injekcijske štrcaljke kao zakonita mjerila, ispituju usklađenost medicinskih
injekcijskih štrcaljki s propisima, provode službena mjerenja i vode evidenciju
ovjerenih medicinskih injekcijskih štrcaljki kao zakonitih mjerila.

II. TEHNIČKI I MJERITELJSKI ZAHTJEVI KOJE MORA ISPUNITI PRAVNA OSOBA

Članak 3.

Pravna osoba mora ispunjavati zahtjeve koji se odnose na:
1. stručnu i tehničku osposobljenost
2. opremu za ispitivanje medicinskih injekcijskih štrcaljki
3. prostorije za ispitivanje medicinskih injekcijskih štrcaljki
4. radnike
5. propisanu dokumentaciju.
Pravna osoba ne smije se baviti proizvodnjom, uvozom, prodajom ili popravkom
medicinskih injekcijskih štrcaljki.

Članak 4.

Stručna i tehnička osposobljenost pravne osobe dokazuje se potvrdom nadležnog
tijela za akreditaciju Republike Hrvatske za područje mjerenja koje je predmet
ovlaštenja.

Članak 5.

Potrebna oprema za ispitivanje medicinskih injekcijskih štrcaljki je:
1. umjerena vaga mjernog područja od 0–200 g ili većeg, razreda točnosti I
2. umjereni etalonski uteg razreda točnosti E2, mase 200 g
3. Umjereni stakleni radni etaloni obujma razreda točnosti 0,1%
4. umjereni ili ovjereni sekundomjer najmanje podjele 0,1 s
5. uređaj za provjeru nepropusnosti štrcaljki koji postiže tlak do 3 bar,
odnosno podtlak do –880 mbar s odgovarajućim priključcima za štrcaljke
6. umjereni ili ovjereni manometri (mjernog područja od 0 bar do 4 bar, s
podjeljkom ljestvice od najmanje 0,2 bar) i vakuumometri (mjernog područja od
–1,0 bar do 0,0 bar, s podjeljkom ljestvice od najmanje 0,02 bar) koji mjere
tlak, odnosno vakuum na uređaju za provjeru nepropusnosti štrcaljki
7. polaroskop za provjeru kvalitete stakla (naprezanja u staklu) vidnog polja
155 mm
8. stolovi za vaganje zaštićeni od utjecaja vibracija (npr. mramorni stolovi
najmanje debljine gornje plohe od 5 cm)
9. digestor u kojem će se obavljati čišćenje stakla
10. sušionik za stakleno posuđe koji postiže temperaturu do +150°C
11. umjereni ili ovjereni uređaji za praćenje uvjeta radnog okoliša (temperature
od 0°C do +50°C s točnošću ±0,2°C ili većom, atmosferskog tlaka od 950 hPa do
1050 hPa s točnošću ±0,5 hPa ili većom i relativne vlažnosti od 20% do 95% rel.
vlažnosti s točnošću ±4% rel. vlažnosti ili većom) s mogućnošću zapisivanja
podataka
12. pomoćno stakleno posuđe.

Članak 6.

Pravna osoba treba biti opremljena osobnim računalom (PC) s mogućnošću spajanja
na internet i povezivanja s bazom podataka Državnog zavoda za mjeriteljstvo (u
daljnjem tekstu: Zavod).

Članak 7.

Pravna osoba mora imati radnu prostoriju za ispitivanje medicinskih injekcijskih
štrcaljki koja mora ispunjavati ove uvjete:
1. mora biti čista, suha i dovoljno prostrana za nesmetano ispitivanje i
ovjeravanje medicinskih injekcijskih štrcaljki
2. mora biti dovoljno prostrana za smještaj opreme i medicinskih injekcijskih
štrcaljki
3. mora biti zaštićena od izravnog sunčeva utjecaja
4. u prostoriji i njenoj okolici izvori vibracija ne smiju utjecati na točnost
mjerenja
5. mora imati namještaj za smještaj medicinskih injekcijskih štrcaljki koje se
ispituju
6. mora imati namještaj za smještaj medicinskih injekcijskih štrcaljki koje su
ovjerene
7. u radnoj prostoriji mora biti smješten uređaj za praćenje uvjeta radnog
okoliša, mjernih područja i točnosti definiranih u članku 5., točka 11.
8. mora imati dnevnu i električnu rasvjetu.

Članak 8.

Temperatura radnog okoliša u radnoj prostoriji za vrijeme ispitivanja
medicinskih injekcijskih štrcaljki mora biti u granicama od 18°C do 25°C, a
relativna vlažnost u granicama od 40% do 90% rel. vlažnosti. Varijacije
temperature radnog okoliša tijekom ispitivanja medicinskih injekcijskih
štrcaljki ne smiju biti veće od ±0,5°C.

Članak 9.

Izvori grijanja prostorije za ispitivanje medicinskih injekcijskih štrcaljki
moraju biti najmanje 1,5 m udaljeni od opreme, tj. od mjesta gdje se obavlja
ispitivanje medicinskih injekcijskih štrcaljki i moraju omogućiti ujednačeno
zagrijavanje prostorije za ispitivanje medicinskih injekcijskih štrcaljki.

Članak 10.

Pravna osoba mora imati zaposlena najmanje dva ovlaštena mjeritelja koji
obavljaju poslove ispitivanja i ovjeravanja medicinskih injekcijskih štrcaljki.
Jedan radnik iz stavka 1. ovoga članka mora imati najmanje VSS tehničkog smjera,
a drugi mora imati najmanje SSS tehničkog smjera.
Radnici iz stavka 1. ovoga članka moraju imati najmanje 3 godine radnog iskustva
na poslovima ispitivanja medicinskih injekcijskih štrcaljki i moraju poznavati
propise o postupcima i metodama ispitivanja medicinskih injekcijskih štrcaljki
te imati uvjerenje o položenom stručnom ispitu.
Ako radnik nema položen stručni ispit iz stavka 3. ovoga članka, ispit mora
položiti u roku godine dana od ovlašćivanja pravne osobe odnosno od zasnivanja
radnog odnosa radnika u ovlaštenoj pravnoj osobi.

Članak 11.

Pravna osoba mora imati:
1. izvadak iz sudskog registra
2. radne knjižice zaposlenih osoba
3. propise iz područja ispitivanja i ovjeravanja medicinskih injekcijskih
štrcaljki
4. naputak proizvođača o upotrebi opreme koja se koristi pri ispitivanju
5. naputak o održavanju i praćenju ispravnosti etalona, mjerne i pomoćne opreme
6. postupke ispitivanja i ovjeravanja medicinskih injekcijskih štrcaljki,
obrasce zahtjeva za ovjeravanje medicinskih injekcijskih štrcaljki, izvješća o
ispitivanju medicinskih injekcijskih štrcaljki
7. rješenja o odobrenju tipa medicinskih injekcijskih štrcaljki koje se
ovjeravaju kod ovlaštene pravne osobe
8. popis etalona, ispitne opreme i pribora s tehničkim podacima i podacima o
ovjeravanju i/ili umjeravanju i ovjernicama i/ili potvrdama o umjeravanju.

Članak 12.

Ovlaštena pravna osoba tijekom svog rada mora:
1. ovjeravati medicinske injekcijske štrcaljke koje imaju važeće rješenje o
odobrenju tipa mjerila
2. ovjeravanja obavljati u skladu s odobrenim postupkom ispitivanja medicinskih
injekcijskih štrcaljki
3. obavijestiti Zavod o svakoj promjeni koja bi mogla utjecati na osposobljenost
ovlaštene pravne osobe da ispuni uvjete propisane ovim pravilnikom te
upotrebljavati samo etalone, mjernu i pomoćnu opremu s važećom ovjernicom ili
potvrdom o umjeravanju
4. voditi evidenciju o obavljenim ispitivanjima odnosno ovjeravanjima
medicinskih injekcijskih štrcaljki
5. kvartalno obavješćivati Zavod o obavljenim ispitivanjima odnosno
ovjeravanjima medicinskih injekcijskih štrcaljki
6. obavješćivati Zavod o obavljenim umjeravanjima etalona, od­nosno
ovjeravanjima mjerne i pomoćne opreme u roku koji nije duži od 30 dana nakon
obavljenog umjeravanja odnosno ovjeravanja
7. čuvati izvješća o ispitivanju na elektroničkom mediju ili u tiskanom obliku
najmanje 3 godine nakon isteka valjanosti ovjere
8. sudjelovati u usporedbenim mjerenjima na zahtjev Zavoda.

III. ZAVRŠNE ODREDBE

Članak 13.

Pravnoj osobi koja ispunjava uvjete propisane ovim pravilnikom izdaje se
rješenje o ovlaštenju koje vrijedi 3 (tri) godine od dana njegove pravomoćnosti.
Šest mjeseci prije isteka roka iz stavka 1. ovog članka pravna osoba dužna je
poslati zahtjev za produljenje ovlaštenja.
Ako se utvrdi da pravna osoba ispunjava propisane uvjete izdat će se rješenje
kojim joj se produljuje ovlaštenje za naredne 3 godine.
Pravnoj osobi Zavod će oduzeti ovlaštenje za ovjeravanje i prije isteka roka iz
stavka 1. ovog članka ako se utvrdi da je prestala udovoljavati propisanim
uvjetima, odnosno ako ne otkloni utvrđene nedostatke u roku 30 dana od njihovog
nastanka.

Članak 14.

Rješenje kojim se pravna osoba ovlašćuje za ovjeravanje ili joj se ovlaštenje
oduzima objavljuje se u »Narodnim novinama«.

Članak 15.

Ovaj pravilnik stupa na snagu osmoga dana od dana objave u »Narodnim novinama«.

Klasa: 011-02/06-07/24
Urbroj: 558-06/14-06-1
Zagreb, 20. srpnja 2006.

Ravnatelj
Državnog zavoda za mjeriteljstvo
**Mirko Vuković, dipl. ing**., v. r.

Pravilnik, NN 86/2006-2050
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)